
loan HAPLEA (n. 1950), profesor de etnomuzicologie la 
Academia de Muzică „Gheorghe Dima” din Cluj-Napoca. 
a) Racordarea disciplinei la cuceririle științifice internaționale 
în domeniu: alcătuirea (coord.) a corpusului Romanian 
Folksongs Database (13.000 melodii) și inițierea/coordonarea 
cercetării muzicii țărănești românești prin tehnici 
computaționale contemporane. b) Titluri de cărți (coautor): 
Construcție şi deconstructie în textul muzical popular românesc - 
Colinda transilvăneană, Despre stil şi semnificațiile lui în 
etnomuzicologie, Folclor muzical din Ținutul Neamtului, 
Tr. Mârza — Sudii de etnomuzicologie (ed.), Prelucrări de melodii 


populare româneşti vol. I-II. Titluri de lucrări/prezentări: 
Continuitate şi ruptură, Despre simetrie şi ruperile de simetrie în folclorul muzical românesc, Unu şi 
multiplu, Apxń — precizări semantice şi etnomuzicologice, Scrisul şi spusul — reflecții despre 
oralitate, Etnomuzicologia şi ştiinţele limbajului, Între armonia sunetelor şi semnificația comunicării, 
Identitate şi alteritate — un punct de vedere, Cantilația sau despre o întâlnire a muzicii cu textul, 
Despre ornamentare şi împodobire, Folclorul ca sistem complex etc. c) Activitate didactică 
internațională: 15 serii de cursuri de vară în Elveţia (1997-2017) și cursuri în România pentru 
studenţi străini. d) Cercetare aplicativă: culegeri de teren, restaurări sonore (recitaluri- 
document) ale melodiilor din culegeri de referință (S. Drăgoi, B. Bartok ș.a.), aranjamente 
orchestrale pentru melodii țărănești. e) Distincția cea mai onorantă - atașamentul 
studenților săi. 


REZUMAT 


Cei care l-au cunoscut cu adevărat vorbesc despre „...un intelectual rafinat, dar care nu vroia 
ca acest lucru să se vadă, fiind în context universitar mai degrabă lon Creangă decât Titu 
Maiorescu” (Cornel Ţăranu). În lucrările religioase (Cerul și pământul — colecţie de coruri, 
Liturghia valahă, Din Scripturi), la o vârstă a înţelepciunii, maestrul ne-a făcut cadou o creaţie 
în care regăsim acea culoare particulară a închinării românești. Fuga de spectaculos și 
triumfalism, smerenia limbajului și tainica lui legătură cu înaintașii se topesc într-o 
exprimare în care nu evenimentul este esenţial, ci starea. Se regăsește în acest limbaj întreaga 
întruchipare a românescului „se cade sau nu se cade” , cu întreaga lui plajă semantică, 
expresie care, cred eu, i-a jalonat întreaga creaţie. 


Cuvinte cheie: intelectual rafinat, românesc, rost, simplitate. 


157 


Angajată de partea cotidianului, uzând de histrionism ca de o mască și 
cultivând sociabilul ca manieră de evitare a inevitabilului, viața maestrului Jarda a 
întruchipat o armonie a spiritului care se împrietenește cu finitudinea. Eterna 
alunecare de registru înspre exterior și savuros atunci când vine vorba despre 
dânsul, înseamnă un fel de neînțelegere „tonală” a „modalului” său, neînțelegere 
acompaniată întotdeauna de texte voioase despre întâmplări picante trăite sau 
auzite de evocatori. 

Cei care l-au cunoscut însă cu adevărat vorbesc despre „...un intelectual 
rafinat, dar care nu vroia ca acest lucru să se vadă, fiind în context universitar mai 
degrabă Ion Creangă! decât Titu Maiorescu?” (C.Ţ.5). Lipsindu-se voit de o 
atitudine de elegantă reflexivitate academică, Tudor Jarda îmbrăţişa şi întruchipa o 
hermeneutică a cotidianului, a normalităţii terestre, a pământului făgăduit al 
concretului semnificativ, uneori chiar a banalului jurnalier. Fără a investi eforturi 
în argumentare, era cuceritor şi convingător tocmai prin intensa trăire a clipei, prin 
carisma adevărului de care era locuit şi care iradia spre în afară în linie dreaptă, 
fără ocolișuri și ornamentaţie seductivă. 

Era străin de etica cinetică a modernităţii, de aderarea angajantă la cauza 
vremii: „...apreciat în zona culturală comunistă, n-a fost ostracizat, dar nu găsim în 
creaţia lui gesturi de curtoazie pentru cultura socialistă; ce a scris pentru țărani este 
cu totul altceva.” (C.Ţ.) 

Într-un fel, prin rafinate „practici componistice locale”, Tudor Jarda a scris 
un fel de muzică ce nu angaja eforturi proprii în vederea credibilităţii, lucru care 
l-a plasat mai mult sub lumina care vine de sus, decât sub presiunea de selecție 
care vine de jos, prin creaţia sa nedorindu-și o schimbare a bazei de legitimare. 
„La una din şedinţele Uniunii Compozitorilor, când i s-a supus analizei Simfonia I 
şi când Matei Socor a avansat puncte de vedere care ţineau de un anume 
partizanat politic, Tudor Jarda a replicat: «Dacă e așa, ...la revedere» Apoi s-a 
ridicat şi a plecat, lucru care nu dădea bine în situaţii oficiale, având permanent 


1 Ion Creangă (1837-1889) a fost scriitor român; este considerat a fi unul dintre clasicii literaturii române 
mai ales datorită operei sale autobiografice Amintiri din copilărie. 

2 Titu Maiorescu (1840-1917) fost un academician, avocat, critic literar, eseist, filosof, pedagog, politician 
și scriitor român mason, prim-ministru al României între 1912 și 1914, ministru de interne, membru 
fondator al Academiei Române, personalitate remarcabilă a României sfârșitului secolului al XIX-lea și 
începutul secolului al XX-lea. 

3 Citatele semnalate în text cu „(C.Ţ.)” aparţin compozitorului Cornel Ţăranu, cel care, la recentul 
simpozion dedicat lui Tudor Jarda a expus un tablou emoţionant și impresionant din perspectiva lumii 
creatorului. Îi mulțumim pentru acceptul de a le utiliza; mulțumim de asemenea organizatorului 
simpozionului, dl. Viorel Mureșan, conducerii Academiei de Muzică „Gheorghe Dima” pentru sprijinul 
acordat, colegilor care au susținut comunicări și celor care au onorat prin prezență camerala noastră 
întâlnire. 

4 Matei Socor (1908-1980) a fost un compozitor comunist și dirijor român, membru corespondent al 
Academiei Române din anul 1952. 

relaţii rele cu Bucureștiul” (C.Ţ.). Era în gestul lui, ca în multe altele asemănătoare, 
un soi de demnitate care nu ţinea de diplomaţie, de servitute și oportunism și care 
refuza angajamentul mobilizator dacă el necesita abdicarea de la crezuri proprii. 

Aș deschide aici o paranteză legată de o posibilă paralelă, altfel greu de 
susținut, între S. Toduţă! și T. Jarda, uniţi subtil şi pe dedesubt de spiritualitatea 
contaminantă a Blajului. Într-o convorbire avută cu Tudor Jarda, dânsul îmi relata 
cu emoție despre sentimentele copleșitoare pe care le-a simţit ascultând în tinerețe, 
la Blaj, o lucrare a lui Toduţă inspirată de Psalmul 97 şi de hotărârea pe care a luat-o 
de a deveni compozitor sub puternicul impact avut la audiţia acestei lucrări. Acest 
apel permanent la un tip de spiritualitate latină, de același calibru cu cel al altor 
etnii europene, având o intensă culoare locală, dar aparținând legitim marelui ethos 
european, a edificat un tip de personalitate ce răspândea in jur un românism de cea 
mai pură esenţă, neagresiv dar necomplexat. 

Aflat permanent de partea fundamentalului și nu a imediatului, nu credea 
în mântuirea prin sărirea etapelor, prin accelerare, nici în aliniere prin eforturi de 
campanie dirijată. Un soi de îndărătnicie rurală, de respingere a mimetismului în 
care un efemer înlocuiește pe altul, au făcut din Tudor Jarda un creator care nu are 
incertitudini identitare şi care este plasat într-un românism valid şi generos care 
impresiona: „... l-am apreciat foarte mult și m-a făcut să-l iubesc, ceea ce uneori nu 
era deloc simplu” (C.Ţ.). 

Ca un privilegiat care, în ultimul deceniu al vieţii maestrului, m-am mișcat 
frecvent în proximitatea celui ce ar fi împlinit acum 95 de ani și de a cărui călăuzire 
în ciceronianul cultura animi și în înțelegerea folclorului muzical românesc am 
beneficiat constant, pot remarca acum acea componentă rurală românească de cea 
mai pură alcătuire, care constituia de fapt și unealta pedagogică principală de care 
se servea. Această unealtă alătura simplitatea savantă cu complexa problemă a 
rostului, asociate în tulburătoarea expresie românească „se cade... nu se cade” şi pe 
care, după părerea lui, ar trebui s-o aplicăm în tot ceea ce facem. 

De-a lungul neuitatelor întâlniri și în urma sedimentărilor vremii, aş putea 
evoca aici câteva emblematice linii ale unui posibil crochiu al maestrului, pe care 
sunt capabil să-l fac acum, și care ar consta din: o modestie adevărată și 
neprefăcută, a unui om ce se dorește topit în „totul românesc” din care vine și pe 
care l-a slujit cu credinţă; o retragere din faţa a tot ce este artificial şi sclipitor, a 
vorbelor goale și a modernităţii frivole, a goliciunii drapate; o aplecare asupra 
lucrurilor fundamentale, despre care gândește îndelung, dar care în exprimarea sa 
capătă forme de o normalitate dezarmantă; o bucurie rurală a dialogului, a „stării 
de vorbă”, a ascultării semenului și a destăinuirii; o curăţenie sufletească sinceră, 
uneori copilărească, ce îl transformă într-un om care nu poate avea dușmani; o 


1 Sigismund Toduţă (1908-1991) a fost un compozitor, muzicolog, profesor român, membru 
corespondent (martie 1991) al Academiei Române. 

dragoste nedisimulată pentru ruralul căruia îi aparţine și din care deține partea cea 
mai distilată de spiritualitate; o bună dispoziție recunoscută și un simț al umorului 
care molipseşte în jur cu o stare sufletească pozitivă. Toate acestea, topite și 
închegate, într-o stare de normalitate foarte transparentă și stenică, plăcută, 
rodnică și contaminantă. 

Doresc să spun ceva despre una dintre ultimele lucrări apărute, o colecţie 
de coruri intitulată Cerul și pământul, în care sunt reunite lucrări religioase pe texte 
ale Psalmilor și pe versuri de Traian Dorz!, lucrări pentru cor pe voci egale și 
pentru cor mixt (aş adăuga, pentru aceeași perspectivă Liturghia valahă şi Din 
Scripturi). Într-o lume agitată şi avidă de noutăţi, în care șocantul se vinde bine și 
respectul față de mijloace este uitat, în care vine năprasnic peste noi un val al 
mondializării căruia nu-i putem scăpa şi în fața căruia bine-plasaţii reprezintă 
segmentul victorioșilor, la o vârstă a înțelepciunii, maestrul ne-a făcut cadou o 
creaţie în care să regăsim acea culoare particulară a închinării românești. Fuga de 
spectaculos și triumfalism, smerenia limbajului și tainica lui legătură cu înaintașii 
se topesc într-o exprimare în care nu evenimentul este esenţial, ci starea, în care 
textul se poate revela în toată puterea lui pe un suport de precis și discret contur. 
Se regăseşte în acest limbaj întreaga întruchipare a românescului „se cade sau nu se 
cade” pomenit anterior, cu întreaga lui plajă semantică, expresie care, cred eu, i-a 
jalonat întreaga creaţie. Şi tot foarte românește, într-o vreme în care sunt lansate cu 
surle și trâmbiţe tot felul de fleacuri ornamentale, colecția aceasta a intrat în lume 
smerit, după un Model care nouă creştinilor ne este foarte drag. 

Crescut la școala latinităţii blăjene, cu doi ani de filosofie petrecuţi lângă 
Lucian Blaga? şi Dumitru D. Roşca”, dar având și temeinice cunoștințe tehnice 
asimilate în câţiva ani de studii superioare, Tudor Jarda reflecta adânc și 
nespectaculos la orânduiala cosmică şi a vieţii. Detesta reflecția speculativă 
gratuită, gândul nedus până la capăt, spectaculozitatea argumentativă factice; de 
fiecare dată când discuţia aluneca în aceste zone, concluzia dânsului venea severă, 
implacabilă și agrară: „Îmblătim paie goale!” În toate lucrurile căuta o finalitate 
eficace, o învăţătură utilă, un rost. În jurul acestui cuvânt am derulat împreună 
ample discuţii, în marginea spuselor lui Blaga și Noica; ele i-au călăuzit permanent 
Și viaţa și creaţia. 

Simplitatea împreună cu rostul și rostirea îi erau cuvintele cele mai dragi; ele 
care aparțineau unei limbi pe care o iubea cu venerație și asupra căreia reflecta 
adânc. Pe un traseu semantic greu de urmărit, uneori inexplicabil, rostul și rostirea 
strălucesc în limba română într-o intensitate care nu se întâmplă în orice 


1 Traian Dorz (1914-1989) a fost poet și deținut politic din România. 

2 Lucian Blaga (1895-1961) a fost un filozof, poet, dramaturg, traducător, jurnalist, profesor universitar, 
academician și diplomat român. 

3 Dumitru D. Roșca (1895-1980) a fost un filozof român şi membru al Academiei Române. 

configuraţie etnică. De la rost înţeles ca gură în paginile cronicarului („Moisi au 
avut pe singur Dumnedzău dascăl rost către rost” la Miron Costin!, sau ,... tot 
pământul era un rost și un glas la toți” la Şerban Cantacuzino?), la rostul ca 
deschizătură („a pornit rostul” la războiul de ţesut, „a rostui” la fierăstrău) și apoi 
rânduială, ordine (a da de rost, rostul lumii, a îmbina cu rost), până la izbucnirea 
prin rostire a alianţei dintre gură şi ordine, dintre zicere și facere, debut şi punere în 
ordine, început și finalitate, cauzalitate și mântuire, cuvânt și ordine raţională, se 
recuperează într-o limbă contemporană vechea alianță semantică din grecescul 
logos. În mod repetat Tudor Jarda insista asupra acestor miracole lingvistice care ne 
aliniază demn la cugetul lumii şi ne oferă bijuterii lingvistice de copleșitoare 
adâncime filosofică. 

Pe un drum de ţară, între două sate din Cezarea lui Filip, Cineva îşi întreba 
apropiații: „Cine zice lumea că sunt?” şi apoi „Dar voi cine ziceți că sunt?” Sub 
umbrirea binecuvântată a acestor două întrebări, am îndrăznit să expun gândurile 
de față cu convingerea că Cel care știe cu adevărat cine a fost Tudor Jarda și cine 
suntem noi, este Cel Ce ne-a creat pe toţi. Noi putem evoca parţial ceea ce Tudor 
Jarda a făcut și putem alcătui fiecare crochiurile unui portret care, suprapuse, pot 
nuanța din diferite perspective personalitatea și felul în care T. Jarda a înţeles 
lumea, viața, Creaţia, rândurile de faţă fiind unul dintre aceste crochiuri: „Nu ce a 
auzit sau a citit cineva despre lume determină înţelegerea sa asupra lumii, ci prin 
ce a trecut și a suportat din partea ei.” (Peter Sloderdejk) 

Să iubim, să cinstim și să mulțumim tuturor celor care, în maniere 
asemănătoare, discret şi fundamental, au edificat ceea ce este astăzi spiritul 
românesc al cântării, școala românească de compoziţie, în general articularea 
românească a rostirii muzicale, felul în care se vede prin sunete cerul de deasupra 
noastră. 


1 Miron Costin (1633-1691) a fost un boier, diplomat, om politic și un important istoric al Principatului 
Moldovei. 
2 Şerban Cantacuzino (1640-1688) a fost domnul Ţării Românești între 1678 şi 1688. 

